Euroopa Parlament võttis 2005. aasta mais vastu omaalgatusliku raporti 2006.-2010. aastate sotsiaalmeetmete kava kohta, milles kritiseeriti praktiliste meetmete puudumist komisjoni esitatud programmis ja väljendati muret, et "sotsiaalmeetmete kavas ei püüelda ambitsioonika Lissaboni strateegia eesmärkide saavutamise poole nii jõuliselt, kui seda on mujal väidetud"; seetõttu palus ta komisjonil koostada tõeline sotsiaalpoliitika  tegevuskava koos konkreetsete poliitiliste ettepanekutega, ajakavaga ja selle rakendamise järelevalve korraga ning nõudis sotsiaalse kaasamise strateegia tulemuste mõõtmiseks selgete eesmärkide ja näitajate kindlaksmääramist. Euroopa Parlament oli ka seisukohal, et tegevuskavas tuleks sätestada sotsiaalsete põhiõiguste kaitse iga-aastane järelevalve liidu poolt. Parlament asus seisukohale, et kuigi töö on inimeste ühiskonda integreerumise kõige olulisem element, on siiski vaja kindlat sotsiaalpoliitikat selleks,  et tagada kõikidele õigus sotsiaalkaitsele ja kindlustada liikmesriikide ühiskondade ühtekuuluvus.